**Р.Л. Фазлыева**

**Казан шәһәре, Киров районы**

 **Муниципаль катнаш төркемдәге 75 нче балалар бакчасы**

**ТАТАР ХАЛЫК ӘКИЯТӘРЕНЕҢ РУС МИЛЛӘТЛЕ БАЛАЛАРГА ТАТАР ТЕЛЕН УКЫТУДА ТОТКАН УРЫНЫ**

**При обучении детей русской национальности татарскому языку важную роль играют сказки. Погружаясь в мир сказок, ребенок попадает в мир фантазии, увлекательных историй. С помощью сказок ребенок делает первые шаги в изучении татарского языка. Изучение сказок разных наций в школе дает ребенку лучше понять культуру и язык татарского народа. Сказки интересны и полезны в изучении татарского языка.**

Татар теле укытучысы буларак, безнең бурычыбыз – балаларда милли аң, милләткә һәм аның гореф-гадәтләренә, йолаларына мәхәббәт һәм хөрмәт хисләре тәрбияләү. Рус балалары белән эшләгәндә дә, бу таләпләр читкә китми, киресенчә, башка милләт вәкилләренә ут күршедәй яшәгән татар халкының гадәтләрен, бәйрәмнәрен, телен һәм әдәбиятын белү, аңлау уңай тәэсир итә. Бала хәзерге вакытта татар телен (туган тел яисә икенче дәүләт теле буларак) балалар бакчасында ук өйрәнә башлый. Рус милләтеннән булган баланы бу чорда кызыксындыру авыр түгел. Сабый әле кечкенә, олылар аңа тискәре яки уңай фикерен көчләп тага алмый, татар телендәге мультфильмнар, әкиятләр, шигырьләр һәм оештырылучы бәйрәмнәр аркылы ул татар теле мохитенә килеп эләгә. 3-6 яшьлек бала, әлбәттә, иң беренче чиратта, тел белән әкиятләр һәм әкияти персонаж лар аша таныша башлый. Ә әкиятләр халык иҗатының бик матур һәм балалар өчен бик тә кирәкле булган жанры. Чөнки алар балаларның теләк, омтылышларына туры килә, балалар психологиясенә якын тора. Балалар бакчаларында хәзерге көндә бөек Г.Тукаебызның “Су анасы”, “Шүрәле” әкиятләре белән беррәттән рус халкының татар теленә тәрҗемә ителгән әкиятләре дә интерактив такта аркылы күрсәтелә, укытучы белән берлектә әңгәмә үткәрелә. Рус һәм татар халык әкиятләренең балалар бакчасында ук бергә үрелеп баруы татар телен өйрәнүчеләр өчен халык авыз иҗаты һәм дә балалар әдәбияты белән танышу өчен беренче баскыч булып тора.

 Төрле халыкларда “Үги кыз” әкияте мисалында карап үтик. Алардагы гаделлек, яхшылыкның явызлыкны җиңүе, төрле серле күренешләрне чынбарлыктай кабул итү, фантазия – болар барысы да бала күңеленә якын. Аларда геройлар язмышы аша төрле фикерләр үткәрелә - явызлыкның җәза алуы, бәхет һәм бәхетсезлекнең сәбәпләре күрсәтелә. Әкияттә балалар яхшылык ягында һәм аның өстен чыгуын тели.

 Рус балалары белән әкиятләрне өйрәнә башлаганда ук чагыштырма планда берничә милләт әкиятен алырга тырышам. Мәсәлән, “Үги кыз” әкиятен караганда без аны рус халык әкияте “Морозко” белән чагыштырдык. Татар һәм рус халык әкиятләрендә үги кыз бала образы еш очрый. Ике язмышны алсак та, алар үги ана тарафыннан җәберләнгән кыз балалар. Әмма “Үги кыз” әкиятендә кызны урманга үлемгә дучар ителү өчен әтисе илтеп куймый, ә агасы китереп куя. Шуны да әйтергә кирәк, ике халыкта да, үги ана – явызлык символы. Рус халык әкиятләрендә ул ире сүзе белән исәпләшми, бөтенесен берүзе хәл итә, ә үги кыз хезмәтче буларак көн күрә. “Үги кыз”да исә, кыз дөм ятим дигән фикер кала. “Морозко” әкияте кыш темасына кагылышлы. Борынгы славяннар кышны зәмһәрир салкын, озын һәм караңгы итеп күз алдына китергәннәр. Кызны урманга илтеп кую да нәкъ кыш көненә туры килә, ә бәлки Раштуа алдыннандыр дигән фикер барлыкка килә. Чөнки могҗизалар, ә кызның исән калуы һәм күп бүләкләр белән кайтуы могҗизага тиң, Раштуа бәйрәменә туры килә дигән ышануга бәйле.

 Үги кызны урманга җәй көнендә илтеп куялар. Адаштыруларын аңлагач, ул йомгагын юл күрсәтүче итеп сайлый. Убырлы карчык йортына килеп җиткәнче ул әле бер көн ат көтәргә, бер көн сыер көтүе көтәргә тиеш була. Шулай гына ул убырлы карчык йортына килеп эләгә. Урман карчыгы үги кызны төрле яктан сыный, татар хатын-кызының эшчәнлеген без һәрбер әкияттә диярлек күрә алабыз. Үги кыз да эшләп ярау бәхетеннән мәхрүм түгел, шул ук вакытта ул тәмле телле, олыларга карата хөрмәт күрсәтә һәм карт кешене рәнҗетүдән курка. Убырлы карчыкның алтын-көмешенә, энҗе-мәрҗәннәренә дә исе китми аның. Үзенә бирелгән бүләкләрне ул кабул итә, әмма яшел сандык эчендә нәрсә икәне әле билгесез. Сандыкның яшел төстә булуыннан без аның муллык билгесе икәнен фаразлый алабыз. Шулай ук убырлы карчык яшел сандыктан кала үги кызга мал биреп җибәрә. Татар хатын-кызы өчен маллы булу, сыерларың, атың һәм башка терлегең булу байлык һәм тук тормыш билгесе икәнен күрәбез.

 “Морозко” әкиятендә исә Варвара хуҗалык эшләренә күмелми. Морозко кызны салкын җилләре белән туңдырып карый, әмма кыз сер бирә торганнардан түгел. Шул ук вакытта ул, рус кызларына хас булганча, ягымлы һәм бик чибәр. Морозко аның алтын толымына гашыйк, шуңа күрә Варвара су китереп, өй җыештырып йөрми. Морозко аны кызгана һәм туган йортында җәберләнеп яшәгәнен белеп тора. Татар халык әкиятеннән аермалы буларак, Морозко кызга алтын акчалар, кыйммәтле мех-туннар бүләк итә. Ягъни рус хатын-кызлары өчен кием-салым һәм алтын тәңкәләр соңгы урында тормый. Бер көтү мал белән кайтып керү турында инде сүз бармый.

 Әкиятләрне уртак финал берләштерә. “Үги кыз” һәм “Морозко” әкиятләренең икесендә дә исән калган һәм баеп кайткан үги кызларга карата үги анада коточкыч көнләшү туа. Үз кызларының да шулай баюларын теләгән әни кешеләр үз балаларын да урманга илтеп куялар. Ләкин нәтиҗәнең нәкъ киресенә ирешәләр. Эшкә өйрәтелмәгән балалар бернәрсәгә дә ирешә алмый дигән фикер үткәрелә.

 Ике милләтнең әкиятендә дә яшь буынны әдәп-әхлакка өндәү чагыла, ягъни әкият геройларының гамәлләре аша кеше әйберенә тияргә, олы кешене рәнҗетергә ярамаганны, олыларга хөрмәт белән карарга кирәклекне һәм түзем, сабыр кеше морадына ирешәчәкне бала чактан ук җиткерә безгә халык әкиятләре. Сабый балалар бу әкият геройларын кызгана да, алар белән бергә тылсым белән дә очраша, үги кыз һәм Варвара белән сынауларны да җиңә һәм язмыш тарафыннан бүләкләнә дә. Әкият укып, бала вакытта әкияткә ышанып үскән сабый матур, саф күңелле, оптимист карашлы кеше булып җитешергә тиеш дип уйлыйм мин. Шуңа күрә әкиятләрнең тәрбияви жанр буларак роле алыштыргысыз.